Uittreksel: Sam – ‘n ware verhaal van ‘n dogtertjie en haar olifant | Maroela Media
Prins Ali en die Groot Olifante-fees
Eens op ‘n tyd was daar ‘n koning wat drie seuns gehad het: Ali, Hassan en Hoessein. Die seuns is in die hof grootgemaak, saam met hul niggie Noer, die sultan se dogter. So beeldskoon was Noer, dat die drie prinse al drie op haar verlief was. Omdat die sultan nie geweet het aan wie van die drie hy haar hand moet gee nie, sê hy: “Gaan op reis en vind vir my die mooiste ding wat bestaan. Die een van julle wat die allermooiste ding vind, mag met my dogter trou.”
Ali, die oudste seun, reis na Indie. Tydens ‘n soektog koop hy ‘n vlieënde tapyt, wat veertigduisend goue muntstukke kos. Daarmee vlieg hy na al die uithoeke van die land en sien die wonderlikste dinge.
Vir hom is die allermooiste ding die Olifante-fees, wat deur duisende mense bygewoon word. Vir die koning en sy gevolg word daar spesiaal ‘n verhoog op tagtig pilare opgerig. Die kante van die verhoog bestaan uit doeke wat elke uur gewissel word, en waarop die pragtigste landskappe geskilder is.
Goëlaars, sakkerollers en fakirs woon die fees by. Daarna volg ‘n optog van duisend olifante met helderrooi gekleurde slurpe en ore. Op hul lywe is duisende arms en bene geteken, wat met elke stap lyk asof dit beweeg. By die koninklike verhoog aangekom, vertoon die twee grootste olifante hul toertjies. Die een dans op sy agterpote, en dan weer op sy voorpote, op die ritme van die musiek. Die ander een gaan staan met sy voorpote op ‘n paal en begin daar laf met sy slurp te draai en met sy ore te klap. So iets het Ali nog nooit gesien nie. Maar hoe wonderlik die Olifante-fees ook al is, kan hy hom geen groter wonder as prinses Noer voorstel nie. Hy mis haar verskriklik en daarom klim hy op sy tapyt en vra: “Neem my vinnig na haar toe.” Toe die sultan dit hoor, sê hy vir Ali: “Jy kry die hand van my dogter, want die liefde wat jy vir haar voel, is die allermooiste ding wat bestaan.”